CELEX: 32021D2084
Language: el
Date: 2021-11-24 00:00:00
Title: Απόφαση (ΕΕ) 2021/2084 του Ευρωπαϊκού Κοινοβουλίου και του Συμβουλίου της 24ης Νοεμβρίου 2021 σχετικά με τη συμμετοχή της Ένωσης στην ευρωπαϊκή σύμπραξη για τη μετρολογία που αναλαμβάνουν από κοινού διάφορα κράτη μέλη

30.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 427/1
               
            
         ΑΠΟΦΑΣΗ (ΕΕ) 2021/2084 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 24ης Νοεμβρίου 2021
         σχετικά με τη συμμετοχή της Ένωσης στην ευρωπαϊκή σύμπραξη για τη μετρολογία που αναλαμβάνουν από κοινού διάφορα κράτη μέλη
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 185 και το άρθρο 188 δεύτερο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Για να έχει η χρηματοδότηση της Ένωσης τον μεγαλύτερο δυνατό αντίκτυπο και την αποτελεσματικότερη δυνατή συμβολή στους στόχους πολιτικής της Ένωσης, ο κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου (3) θέσπισε το πρόγραμμα-πλαίσιο έρευνας και καινοτομίας «Ορίζων Ευρώπη», το οποίο ορίζει το πολιτικό και νομικό πλαίσιο για ευρωπαϊκές συμπράξεις με εταίρους του ιδιωτικού ή του δημόσιου τομέα ή και των δύο. Οι ευρωπαϊκές συμπράξεις αποτελούν βασικό στοιχείο στην προσέγγιση της πολιτικής του προγράμματος «Ορίζων Ευρώπη». Συστήνονται για να υλοποιήσουν τις δεσμεύσεις και τις προτεραιότητες της Ένωσης που έχει θέσει ως στόχους το πρόγραμμα «Ορίζων Ευρώπη» και για να διασφαλίζουν σαφή αντίκτυπο για την Ένωση, τους πολίτες της και το περιβάλλον, πράγμα που μπορεί να επιτευχθεί αποτελεσματικότερα στο πλαίσιο σύμπραξης, μέσω ενός στρατηγικού οράματος που είναι κοινό και για το οποίο δεσμεύονται οι εταίροι, και όχι μόνο η Ένωση.
                  
               
                     (2)
                  
                  
                     Ειδικότερα, οι ευρωπαϊκές συμπράξεις στο πλαίσιο του πυλώνα ΙΙ «Παγκόσμιες προκλήσεις και ευρωπαϊκή βιομηχανική ανταγωνιστικότητα» (πυλώνας ΙΙ) του προγράμματος «Ορίζων Ευρώπη» αναμένεται να διαδραματίσουν σημαντικό ρόλο στην επίτευξη των στρατηγικών στόχων όσον αφορά την επιτάχυνση της επίτευξης των στόχων βιώσιμης ανάπτυξης του Οργανισμού Ηνωμένων Εθνών (ΣΒΑ του ΟΗΕ), των δεσμεύσεων της Ένωσης στο πλαίσιο της συμφωνίας του Παρισιού, που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (4) («συμφωνία του Παρισιού»), καθώς και της μετάβασης προς την πράσινη και την ψηφιακή Ευρώπη, συμβάλλοντας ταυτόχρονα σε μια ανθεκτική από κοινωνική, οικονομική και περιβαλλοντική άποψη ανάκαμψη. Οι ευρωπαϊκές συμπράξεις είναι κομβικής σημασίας για την αντιμετώπιση πολύπλοκων διασυνοριακών προκλήσεων που απαιτούν μια ολοκληρωμένη προσέγγιση. Καθιστούν δυνατή την αντιμετώπιση των δυσλειτουργιών ως προς τον μετασχηματισμό, των συστημικών αδυναμιών και των ελλείψεων της αγοράς, εξασφαλίζοντας τη συμμετοχή ευρέος φάσματος παραγόντων από όλες τις αξιακές αλυσίδες, τους τομείς έρευνας και καινοτομίας και τα βιομηχανικά οικοσυστήματα, προκειμένου να συνεργαστούν για την υλοποίηση ενός κοινού οράματος και τη μετουσίωσή του σε απτούς χάρτες πορείας και σε συντονισμένη υλοποίηση των δραστηριοτήτων. Επιπλέον, καθιστούν εφικτή την επικέντρωση των προσπαθειών και των πόρων σε κοινές προτεραιότητες για την επίλυση των πολύπλοκων προκλήσεων που προδιαγράφει το μέλλον, προς όφελος της κοινωνίας.
                  
               
                     (3)
                  
                  
                     Για την επίτευξη των προτεραιοτήτων και του αντικτύπου θα πρέπει να αναπτυχθούν ευρωπαϊκές συμπράξεις με την ευρεία συμμετοχή των σχετικών συμφεροντούχων σε ολόκληρη την Ευρώπη, συμπεριλαμβανομένων των βιομηχανικών κλάδων, των ιδρυμάτων τριτοβάθμιας εκπαίδευσης, των ερευνητικών οργανισμών, των φορέων με αποστολή δημόσιας υπηρεσίας σε τοπικό, περιφερειακό, εθνικό ή διεθνές επίπεδο, καθώς και των οργανώσεων της κοινωνίας των πολιτών, συμπεριλαμβανομένων των ιδρυμάτων, που υποστηρίζουν ή ασκούν δραστηριότητες έρευνας και καινοτομίας. Οι ευρωπαϊκές συμπράξεις θα πρέπει επίσης να αποτελούν ένα από τα μέτρα ενίσχυσης της συνεργασίας και των συνεργειών σε διεθνές επίπεδο, αναμεταξύ εταίρων του ιδιωτικού τομέα και αναμεταξύ εταίρων του δημόσιου τομέα, καθώς και μεταξύ τους, μεταξύ άλλων με τη συγχώνευση προγραμμάτων έρευνας και καινοτομίας και διασυνοριακών επενδύσεων στον τομέα της έρευνας και καινοτομίας, ώστε να αποφέρουν αμοιβαία οφέλη για τους πολίτες και τις επιχειρήσεις.
                  
               
                     (4)
                  
                  
                     Θα πρέπει να δημιουργηθεί ευρωπαϊκή σύμπραξη για τη μετρολογία. Μια σύμπραξη αυτού του είδους αποσκοπεί στο να είναι αποτελεσματικότερη σε σύγκριση με τις παραδοσιακές προσκλήσεις υποβολής προτάσεων ή με συγχρηματοδοτούμενες συμπράξεις στο πλαίσιο των προγραμμάτων εργασίας που καταρτίζονται για τις σχετικές ομάδες του πυλώνα ΙΙ.
                  
               
                     (5)
                  
                  
                     Η ευρωπαϊκή σύμπραξη για τη μετρολογία («σύμπραξη για τη μετρολογία») θα πρέπει να υλοποιεί την αποστολή και τους στόχους της με σαφή, απλό και ευέλικτο τρόπο, ώστε να αυξηθεί η ελκυστικότητα για τη βιομηχανία, τις μικρές και μεσαίες επιχειρήσεις (ΜΜΕ) και τους άλλους σχετικούς συμφεροντούχους.
                  
               
                     (6)
                  
                  
                     Η σύμπραξη για τη μετρολογία θα πρέπει να προωθεί και να επιβραβεύει την επιστημονική αριστεία και να υποστηρίζει την υιοθέτηση και τη συστηματική χρήση των αποτελεσμάτων έρευνας και καινοτομίας που παράγονται εντός της Ένωσης, μεταξύ άλλων διασφαλίζοντας ότι κατά την υλοποίηση των δραστηριοτήτων της λαμβάνονται υπόψη τα πλέον σύγχρονα πορίσματα της επιστήμης και της βασικής έρευνας. Θα πρέπει επίσης να επιδιώκει να διασφαλίσει ότι τα αποτελέσματα των δράσεών της αξιοποιούνται και υλοποιούνται από τη βιομηχανία και τους φορείς καινοτομίας και, εν τέλει, την κοινωνία.
                  
               
                     (7)
                  
                  
                     Για να διασφαλιστεί η επιστημονική αριστεία και σύμφωνα με το άρθρο 13 του Χάρτη των Θεμελιωδών Δικαιωμάτων της Ευρωπαϊκής Ένωσης, η σύμπραξη για τη μετρολογία θα πρέπει να προωθεί την ακαδημαϊκή ελευθερία σε όλα τα συμμετέχοντα κράτη, ιδίως την ελευθερία διεξαγωγής επιστημονικής έρευνας, και να προωθεί τα υψηλότερα δυνατά πρότυπα επιστημονικής ακεραιότητας.
                  
               
                     (8)
                  
                  
                     Σύμφωνα με τους στόχους του κανονισμού (ΕΕ) 2021/695, κάθε κράτος μέλος και κάθε τρίτη χώρα συνδεδεμένη με το πρόγραμμα «Ορίζων Ευρώπη» θα πρέπει να έχει δικαίωμα συμμετοχής στη σύμπραξη για τη μετρολογία. Για να διασφαλιστεί η συμπληρωματικότητα εντός του Ευρωπαϊκού Οικονομικού Χώρου (ΕΟΧ) και με άλλες γειτονικές χώρες, άλλες τρίτες χώρες θα πρέπει να έχουν τη δυνατότητα συμμετοχής στη σύμπραξη για τη μετρολογία, με την επιφύλαξη της σύναψης σχετικής διεθνούς συμφωνίας επιστημονικής και τεχνολογικής συνεργασίας με την Ένωση και της σύμφωνης γνώμης των συμμετεχόντων κρατών.
                  
               
                     (9)
                  
                  
                     Το πρόγραμμα «Ορίζων Ευρώπη» θεσπίζει μια πιο στρατηγική και συνεκτική προσέγγιση των ευρωπαϊκών συμπράξεων που βασίζεται στον αντίκτυπο, η οποία λαμβάνει υπόψη τα διδάγματα που αντλήθηκαν από την ενδιάμεση αξιολόγηση του προγράμματος-πλαισίου «Ορίζων 2020» για την έρευνα και την καινοτομία (2014-2020) που θεσπίστηκε με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (5). Ο κανονισμός (ΕΕ) 2021/695 παρέχει την δυνατότητα για αποτελεσματικότερη χρήση των θεσμοθετημένων ευρωπαϊκών συμπράξεων, εστιάζοντας κυρίως σε σαφείς στόχους, αποτελέσματα και αντικτύπους που να μπορούν να επιτευχθούν έως το 2030 και διασφαλίζοντας σαφή συμβολή στις σχετικές προτεραιότητες πολιτικής και στις πολιτικές της Ένωσης. Η στενή συνεργασία, η συμπληρωματικότητα και οι συνέργειες με άλλα σχετικά προγράμματα και πρωτοβουλίες σε ενωσιακό, εθνικό και περιφερειακό επίπεδο, μεταξύ άλλων με το Ευρωπαϊκό Συμβούλιο Έρευνας και το Ευρωπαϊκό Συμβούλιο Καινοτομίας, και ιδίως με άλλες ευρωπαϊκές συμπράξεις, θα είναι καίριας σημασίας για την προώθηση της διαδικασίας παραγωγής καινοτομίας και της έρευνας σε άλλους τομείς, την επίτευξη μεγαλύτερου αντικτύπου και τη διασφάλιση ότι τα αποτελέσματα χρησιμοποιούνται σε όλους τους σχετικούς τομείς όπου η τεχνολογική ανάπτυξη συνδέεται με τη μετρολογία, όπως η ψηφιοποίηση, η τεχνητή νοημοσύνη, η ενέργεια, η λεγόμενη έξυπνη υγεία, το κλίμα, η αυτόνομη κυκλοφορία και η κυκλική οικονομία.
                  
               
                     (10)
                  
                  
                     Με την απόφαση αριθ. 555/2014/ΕΕ του Ευρωπαϊκού Κοινοβουλίου και του Συμβουλίου (6), η Ένωση κατέβαλε χρηματοδοτική συνεισφορά στο ευρωπαϊκό πρόγραμμα μετρολογίας για την καινοτομία και την έρευνα (ΕΠΜΚΕ) αντίστοιχη με εκείνη των κρατών που συμμετέχουν στο ΕΠΜΚΕ, που δεν υπερβαίνει, ωστόσο, τα 300 000 000 EUR, για όλη τη διάρκεια του προγράμματος «Ορίζων 2020». Από την ενδιάμεση αξιολόγηση του ΕΠΜΚΕ, η οποία διενεργήθηκε τον Ιούλιο του 2017, προέκυψε πρόταση για μια νέα πρωτοβουλία.
                  
               
                     (11)
                  
                  
                     Η χρηματοδοτική συνεισφορά της Ένωσης στη σύμπραξη για τη μετρολογία θα πρέπει να εξαρτηθεί από τις επίσημες υποχρεώσεις χρηματοδοτικής συνεισφοράς που θα αναλάβουν τα συμμετέχοντα κράτη στην εφαρμογή της σύμπραξης για τη μετρολογία και στην εκπλήρωση των εν λόγω υποχρεώσεων. Οι συνεισφορές των συμμετεχόντων κρατών θα πρέπει να περιλαμβάνουν συνεισφορά στις διοικητικές δαπάνες που αφορούν την εφαρμογή της σύμπραξης για τη μετρολογία, η οποία δεν θα πρέπει να υπερβαίνει το ανώτατο όριο του 5 % του προϋπολογισμού της. Τα συμμετέχοντα κράτη θα πρέπει να δεσμευθούν να αυξήσουν, εάν είναι αναγκαίο, τη συνεισφορά τους στη σύμπραξη για τη μετρολογία με τη δημιουργία εφεδρικής ικανότητας χρηματοδότησης, ώστε να διασφαλίζουν ότι είναι σε θέση να χρηματοδοτούν τις εθνικές τους οντότητες, τα εθνικά ινστιτούτα μετρολογίας (ΕΙΜ) και τα ειδικά ινστιτούτα (ΕΙ) που συμμετέχουν στις δραστηριότητες της σύμπραξης για τη μετρολογία. Για την κοινή εφαρμογή της σύμπραξης για τη μετρολογία απαιτείται δομή υλοποίησης. Κατά τη διαχείριση της χρηματοδοτικής συνεισφοράς της Ένωσης, θα πρέπει να τηρούνται η αρχή της χρηστής δημοσιονομικής διαχείρισης και οι συναφείς κανόνες για την έμμεση διαχείριση που προβλέπονται στον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (7).
                  
               
                     (12)
                  
                  
                     Η σύμπραξη για τη μετρολογία, η οποία εναρμονίζεται με τις πολιτικές προτεραιότητες της Ένωσης, συμπεριλαμβανομένων των προτεραιοτήτων για μια Ευρωπαϊκή Πράσινη Συμφωνία, μια οικονομία στην υπηρεσία των ανθρώπων και μια Ευρώπη έτοιμη για την ψηφιακή εποχή, θα πρέπει να εφαρμοστεί για χρονική περίοδο δέκα ετών, από το 2021 έως το 2031. Η σύμπραξη για τη μετρολογία θα πρέπει να περιλαμβάνει νέες δραστηριότητες σε σύγκριση με το ΕΠΜΚΕ και, ειδικότερα, την ανάπτυξη ευρωπαϊκών δικτύων μετρολογίας, τα οποία θα πρέπει να θεσπιστούν με ανοικτό και διαφανή τρόπο, με σκοπό να ανταποκρίνονται σε πιεστικές κοινωνικές και περιβαλλοντικές προκλήσεις και στις ανάγκες της μετρολογίας που προέρχονται από τις αναδυόμενες τεχνολογίες και καινοτομίες. Η μέσω των εν λόγω δικτύων παρεχόμενη ικανότητα μετρολογίας θα πρέπει να είναι ισοδύναμη και συγκρίσιμη με άλλα κορυφαία συστήματα μετρολογίας παγκόσμιας κλίμακας, επιδεικνύοντας αριστεία παγκόσμιου βεληνεκούς. Οι προσκλήσεις υποβολής προτάσεων στο πλαίσιο της σύμπραξης για τη μετρολογία θα πρέπει να δρομολογηθούν κατά την εφαρμογή του προγράμματος «Ορίζων Ευρώπη» και θα πρέπει να είναι ανοικτές, διαφανείς και ανταγωνιστικές. Η σύμπραξη για τη μετρολογία θα πρέπει να προωθεί την κυκλοφορία των ταλέντων και την ανάπτυξη δεξιοτήτων, μεταξύ άλλων μέσω ευκαιριών απόκτησης δεξιοτήτων και επανειδίκευσης.
                  
               
                     (13)
                  
                  
                     Οι δραστηριότητες της σύμπραξης για τη μετρολογία θα πρέπει να πραγματοποιούνται σύμφωνα με τους στόχους και τις προτεραιότητες του προγράμματος «Ορίζων Ευρώπη» για την έρευνα και την καινοτομία και με τις γενικές αρχές και προϋποθέσεις που ορίζονται στο άρθρο 10 και στο παράρτημα III του κανονισμού (ΕΕ) 2021/695, στηρίζοντας, μεταξύ άλλων, την υιοθέτηση καινοτόμων λύσεων στην ευρωπαϊκή βιομηχανία, ιδίως από τις ΜΜΕ και, εν τέλει, στην κοινωνία.
                  
               
                     (14)
                  
                  
                     Θα πρέπει να καθοριστεί ανώτατο όριο για τη χρηματοδοτική συνεισφορά της Ένωσης στη σύμπραξη για τη μετρολογία για τη διάρκεια του προγράμματος «Ορίζων Ευρώπη». Εντός του ανώτατου αυτού ορίου, η χρηματοδοτική συνεισφορά της Ένωσης θα πρέπει να είναι ίση, κατά μέγιστον, με τις συνεισφορές των συμμετεχόντων κρατών, ώστε το αποτέλεσμα της μόχλευσης να είναι σημαντικό και να διασφαλιστεί μεγαλύτερος βαθμός ενοποίησης των προγραμμάτων των συμμετεχόντων κρατών.
                  
               
                     (15)
                  
                  
                     Η σύμπραξη για τη μετρολογία θα πρέπει να χρηματοδοτηθεί από τα προγράμματα της Ένωσης στο πλαίσιο του πολυετούς δημοσιονομικού πλαισίου για τα έτη 2021 έως 2027 όπως ορίζονται στον κανονισμό (ΕΕ, Ευρατόμ) 2020/2093 του Συμβουλίου (8). Σύμφωνα με το άρθρο 10 παράγραφος 2 στοιχείο γ) του κανονισμού (ΕΕ) 2021/695, η σύμπραξη για τη μετρολογία θα πρέπει να έχει σαφή προσέγγιση κύκλου ζωής. Για την επαρκή προστασία των οικονομικών συμφερόντων της Ένωσης, η σύμπραξη για τη μετρολογία θα πρέπει να συσταθεί για περίοδο που λήγει στις 31 Δεκεμβρίου 2031, ώστε να έχει τη δυνατότητα να ασκεί τις αρμοδιότητές της όσον αφορά την εκτέλεση των επιχορηγήσεων μέχρι να ολοκληρωθούν οι τελευταίες δρομολογηθείσες έμμεσες δράσεις.
                  
               
                     (16)
                  
                  
                     Σύμφωνα με το άρθρο 3 του κανονισμού (ΕΕ) 2021/695, ο γενικός στόχος του προγράμματος «Ορίζων Ευρώπη» είναι η επίτευξη επιστημονικού, τεχνολογικού, οικονομικού και κοινωνικού αντικτύπου των επενδύσεων της Ένωσης στην έρευνα και την καινοτομία, ώστε να ενισχύσει την επιστημονική και τεχνολογική βάση της Ένωσης και να προωθήσει την ανταγωνιστικότητα της Ένωσης σε όλα τα κράτη μέλη, μεταξύ άλλων και της βιομηχανίας της, να εφαρμόσει τις στρατηγικές προτεραιότητες της Ένωσης, να συμβάλει στην υλοποίηση των στόχων και των πολιτικών της Ένωσης, να αντιμετωπίσει τις παγκόσμιες προκλήσεις, συμπεριλαμβανομένων των ΣΒΑ του ΟΗΕ τηρώντας τις αρχές της Ατζέντας του 2030 για τη βιώσιμη ανάπτυξη και σύμφωνα με τη συμφωνία του Παρισιού, και να ενισχύσει τον Ευρωπαϊκό Χώρο Έρευνας.
                  
               
                     (17)
                  
                  
                     Τα συμμετέχοντα κράτη έχουν συμφωνήσει για τη δομή υλοποίησης των προγενέστερων πρωτοβουλιών, δηλαδή, του ευρωπαϊκού ερευνητικού προγράμματος μετρολογίας (ΕΕΠΜ) και του ΕΠΜΚΕ. Το 2007, συνεστήθη η EURAMET e.V. (EURAMET), που αποτελεί τον ευρωπαϊκό περιφερειακό οργανισμό μετρολογίας και μη κερδοσκοπική ένωση βάσει του γερμανικού δικαίου, με σκοπό να χρησιμεύσει ως δομή υλοποίησης. Η EURAMET έχει επίσης καθήκοντα και υποχρεώσεις σχετικά με την ευρύτερη ευρωπαϊκή και παγκόσμια εναρμόνιση της μετρολογίας. Η συμμετοχή στην EURAMET με ιδιότητα μέλους είναι ανοικτή σε όλα τα ευρωπαϊκά ΕΙΜ, ως μέλη, και σε ευρωπαϊκά ΕΙ, ως εταίρους. Η συμμετοχή στην EURAMET με ιδιότητα μέλους δεν απαιτεί ως προϋπόθεση την ύπαρξη εθνικών ερευνητικών προγραμμάτων μετρολογίας. Δεδομένου ότι, σύμφωνα με την έκθεση ενδιάμεσης αξιολόγησης του ΕΠΜΚΕ, η δομή διακυβέρνησης της EURAMET έχει αποδειχθεί αποτελεσματική και υψηλής ποιότητας για την υλοποίηση του ΕΕΠΜ και του ΕΠΜΚΕ, η EURAMET θα πρέπει να χρησιμοποιηθεί επίσης και για την υλοποίηση της σύμπραξης για τη μετρολογία. Συνεπώς, η EURAMET θα πρέπει να διαχειρίζεται τη χρηματοδοτική συνεισφορά της Ένωσης.
                  
               
                     (18)
                  
                  
                     Η διαχείριση των χρηματοδοτικών συνεισφορών στη σύμπραξη για τη μετρολογία θα πρέπει να γίνεται κεντρικά από την EURAMET σύμφωνα με το άρθρο 10 παράγραφος 1 του κανονισμού (ΕΕ) 2021/695. Αυτό δεν θα πρέπει να θίγει τη δυνατότητα των συμμετεχόντων κρατών να παρέχουν άμεσες χρηματοδοτικές συνεισφορές σε ορισθέντα ΕΙΜ βάσει συντονισμένης προσέγγισης μέσω της επιτροπής της σύμπραξης για τη μετρολογία.
                  
               
                     (19)
                  
                  
                     Η σύμπραξη για τη μετρολογία θα πρέπει να επιδιώκει την αποτελεσματική προώθηση ίσων ευκαιριών για όλους και, ιδίως, να διασφαλίζει, στο μέτρο του δυνατού, την ισόρροπη εκπροσώπηση των φύλων στους αρμόδιους φορείς της σύμπραξης για τη μετρολογία, καθώς και στις επιτροπές αξιολόγησης και σε άλλους σχετικούς συμβουλευτικούς φορείς.
                  
               
                     (20)
                  
                  
                     Σύμφωνα με το άρθρο 49 παράγραφος 4 του κανονισμού (ΕΕ) 2021/695 και τους σχετικούς κανόνες για τις ομάδες εμπειρογνωμόνων της Επιτροπής, η Επιτροπή θα πρέπει να επιλέγει τα μέλη της ομάδας καθοδήγησης της σύμπραξης για τη μετρολογία, λαμβάνοντας ιδίως δεόντως υπόψη τη σχετική γνωστοποίηση οποιασδήποτε σύγκρουσης συμφερόντων.
                  
               
                     (21)
                  
                  
                     Για να επιτευχθούν οι στόχοι της σύμπραξης για τη μετρολογία, η EURAMET θα πρέπει να παρέχει χρηματοδοτική στήριξη, κυρίως με τη μορφή επιχορηγήσεων σε συμμετέχοντες σε δράσεις που έχουν επιλεγεί στο επίπεδο της EURAMET. Οι εν λόγω δράσεις θα πρέπει να επιλέγονται έπειτα από προκήρυξη ανοικτών, διαφανών και ανταγωνιστικών προσκλήσεων υποβολής προτάσεων υπό την ευθύνη της EURAMET. Η σύμπραξη για τη μετρολογία θα πρέπει να καταβάλει κάθε δυνατή προσπάθεια για να αυξήσει την προβολή των προσκλήσεων υποβολής προτάσεων, δημοσιεύοντάς τις εγκαίρως στην πύλη του προγράμματος «Ορίζων Ευρώπη» για τους συμμετέχοντες και προωθώντας και διαφημίζοντας ευρέως τις προσκλήσεις υποβολής προτάσεων, με σκοπό την αύξηση της συμμετοχής των νεοεισερχομένων. Ο κατάλογος κατάταξης θα πρέπει να είναι δεσμευτικός για την επιλογή των προτάσεων και την κατανομή της χρηματοδότησης από τη χρηματοδοτική συνεισφορά της Ένωσης και τις χρηματοδοτικές συνεισφορές συμμετεχόντων κρατών για τα ερευνητικά έργα και τις συναφείς δραστηριότητες. Σύμφωνα με το άρθρο 28 παράγραφος 3 του κανονισμού (ΕΕ) 2021/695 και το πρόγραμμα εργασίας του προγράμματος «Ορίζων Ευρώπη», το ετήσιο πρόγραμμα εργασίας θα πρέπει να μπορεί να περιλαμβάνει προϋποθέσεις σχετικά με τη συμμετοχή των ΜΜΕ, το φύλο και τη γεωγραφική πολυμορφία μεταξύ των κανόνων για την αντιμετώπιση των ex aequo προτάσεων. Για τις δραστηριότητες που χρηματοδοτούνται από τις συνεισφορές των συμμετεχόντων κρατών στα ευρωπαϊκά δίκτυα μετρολογίας, οι χρηματοδοτούμενες δράσεις θα πρέπει επίσης να τελούν υπό την ευθύνη της EURAMET.
                  
               
                     (22)
                  
                  
                     Η συμμετοχή σε έμμεσες δράσεις που χρηματοδοτούνται από τη σύμπραξη για τη μετρολογία διέπεται από τον κανονισμό (ΕΕ) 2021/695. Ωστόσο, λόγω των ειδικών λειτουργικών αναγκών της σύμπραξης για τη μετρολογία, ιδίως όσον αφορά τη δημιουργία και τη διαχείριση των μελλοντικών ευρωπαϊκών δικτύων μετρολογίας και τη διευκόλυνση της εξασφάλισης επαρκούς επιπέδου χρηματοδοτικής συμμετοχής των συμμετεχόντων κρατών, θα πρέπει να είναι δυνατό να προβλέπεται ότι ο ρόλος του συντονιστή στις έμμεσες δράσεις, από την υποβολή της πρότασης έως το τέλος του έργου, περιορίζεται στα ΕΙΜ και τα ΕΙ των συμμετεχόντων κρατών, όταν είναι απολύτως αναγκαίο, και λαμβανομένων υπόψη τυχόν συμβουλών της ομάδας καθοδήγησης.
                  
               
                     (23)
                  
                  
                     Οι συνεισφορές από τα συμμετέχοντα κράτη θα πρέπει να εξασφαλίζονται μέσω θεσμικής χρηματοδότησης από τα ΕΙΜ τους και τα ΕΙ τους. Το ευρύ φάσμα των υποκείμενων δραστηριοτήτων θα πρέπει να συμβάλλει στην επίτευξη των στόχων της σύμπραξης για τη μετρολογία και να εκτίθεται στα ετήσια προγράμματα εργασίας, με συνδέσεις με το λειτουργικό κόστος και τις δαπάνες. Οι συνεισφορές θα πρέπει να καλύπτουν, μεταξύ άλλων, το κόστος των υπηρεσιών που παρέχουν απευθείας βαθμονομήσεις, καθώς και το κόστος άλλων υπηρεσιών που είναι ιχνηλάσιμες στο Διεθνές σύστημα μονάδων. Οι συνεισφορές από τα συμμετέχοντα κράτη θα πρέπει επίσης να περιλαμβάνουν χρηματοδοτική συνεισφορά για το διοικητικό κόστος της σύμπραξης για τη μετρολογία.
                  
               
                     (24)
                  
                  
                     Για τους σκοπούς της διασφάλισης του ανοικτού χαρακτήρα, της διαφάνειας και της προσβασιμότητας της σύμπραξης για τη μετρολογία, οι προσκλήσεις υποβολής προτάσεων στο πλαίσιο της σύμπραξης για τη μετρολογία θα πρέπει επίσης να δημοσιεύονται με φιλικό προς τον χρήστη τρόπο στην ενιαία πύλη για τους συμμετέχοντες καθώς και μέσω άλλων ηλεκτρονικών μέσων για τη διάδοση του προγράμματος «Ορίζων Ευρώπη» που διαχειρίζεται η Επιτροπή. Για να υπάρξει συνεργασία με τους συμφεροντούχους και την κοινωνία και να προσελκυστούν νεοεισερχόμενοι από ευρύ φάσμα συμφεροντούχων στον τομέα της έρευνας και της βιομηχανίας, συμπεριλαμβανομένων των ΜΜΕ, των ιδρυμάτων τριτοβάθμιας εκπαίδευσης, των ερευνητικών οργανισμών και των οργανώσεων της κοινωνίας των πολιτών, η σύμπραξη για τη μετρολογία θα πρέπει να διεξάγει ευρύ φάσμα δραστηριοτήτων προβολής, συμπεριλαμβανομένων της διάδοσης και της αξιοποίησης των αποτελεσμάτων, δραστηριοτήτων προώθησης και ευαισθητοποίησης και της προώθησης της σύμπραξης για τη μετρολογία πέραν της Ένωσης.
                  
               
                     (25)
                  
                  
                     Η λειτουργία του μοντέλου χρηματοδότησης όσον αφορά την αρχή της αντιστοιχίας μεταξύ ενωσιακών και μη ενωσιακών πόρων θα πρέπει να επανεξεταστεί κατά τον χρόνο της ενδιάμεσης αξιολόγησης της σύμπραξης για τη μετρολογία, ώστε να διασφαλιστεί η τήρηση της αρχής της αντιστοιχίας για τις χρηματοδοτικές συνεισφορές των συμμετεχόντων κρατών.
                  
               
                     (26)
                  
                  
                     Τα οικονομικά συμφέροντα της Ένωσης θα πρέπει να προστατεύονται σε όλα τα στάδια του κύκλου των δαπανών με αναλογικά μέτρα που να περιλαμβάνουν, μεταξύ άλλων, την πρόληψη, τον εντοπισμό και τη διερεύνηση παρατυπιών, την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, όταν ενδείκνυται, την επιβολή διοικητικών και οικονομικών κυρώσεων.
                  
               
                     (27)
                  
                  
                     Για την προστασία των οικονομικών συμφερόντων της Ένωσης, η Επιτροπή θα πρέπει να έχει το δικαίωμα να τερματίσει, να μειώσει αναλογικά ή να αναστείλει τη χρηματοδοτική συνεισφορά της Ένωσης, εάν η σύμπραξη για τη μετρολογία εφαρμόζεται ανεπαρκώς, μόνο μερικώς ή καθυστερημένα ή εάν ένα συμμετέχον κράτος δεν συνεισφέρει ή συνεισφέρει μόνο μερικώς ή καθυστερημένα στη χρηματοδότηση της σύμπραξης για τη μετρολογία. Τα εν λόγω δικαιώματα θα πρέπει να προβλέπονται στη συμφωνία συνεισφοράς που συνάπτεται μεταξύ της Ένωσης και της EURAMET.
                  
               
                     (28)
                  
                  
                     Για λόγους απλούστευσης, οι διοικητικές επιβαρύνσεις για όλους τους ενδιαφερομένους θα πρέπει να μειωθούν. Θα πρέπει να αποφευχθούν οι διπλοί λογιστικοί έλεγχοι και ο δυσανάλογος αριθμός εγγράφων και εκθέσεων. Όταν διεξάγονται λογιστικοί έλεγχοι, θα πρέπει να λαμβάνονται υπόψη, κατά περίπτωση, τα ιδιαίτερα χαρακτηριστικά των εθνικών προγραμμάτων. Οι λογιστικοί έλεγχοι των αποδεκτών κονδυλίων της Ένωσης που παρέχονται σύμφωνα με την παρούσα απόφαση θα πρέπει να διασφαλίζουν τη μείωση της διοικητικής επιβάρυνσης, σύμφωνα με τον κανονισμό (ΕΕ, Ευρατόμ) 2018/1046.
                  
               
                     (29)
                  
                  
                     Η EURAMET και τα συμμετέχοντα κράτη, κατόπιν αιτήματος της Επιτροπής, του Ευρωπαϊκού Κοινοβουλίου, του Συμβουλίου ή του Ελεγκτικού Συνεδρίου, θα πρέπει να παρέχουν όλες τις πληροφορίες τις οποίες χρειάζεται να συμπεριλάβει η Επιτροπή στην οικεία αξιολόγηση της σύμπραξης για τη μετρολογία.
                  
               
                     (30)
                  
                  
                     Η Επιτροπή θα πρέπει να διενεργήσει ενδιάμεση αξιολόγηση, το αργότερο έως το 2025, όπου θα εξετάζει ιδίως την ποιότητα και την αποτελεσματικότητα της σύμπραξης για τη μετρολογία και την πρόοδο που έχει σημειωθεί ως προς την επίτευξη των στόχων, καθώς και τελική αξιολόγηση, το αργότερο έως το 2030, και θα πρέπει να δημοσιεύει και να διαδίδει τα αποτελέσματα και τα συμπεράσματα των εν λόγω αξιολογήσεων. Σύμφωνα με το άρθρο 10 παράγραφος 2 στοιχείο γ) του κανονισμού (ΕΕ) 2021/695, η σύμπραξη για τη μετρολογία θα πρέπει να έχει σαφή προσέγγιση κύκλου ζωής, να είναι χρονικά περιορισμένη και να περιλαμβάνει όρους για τη σταδιακή κατάργηση της χρηματοδότησης βάσει του προγράμματος «Ορίζων Ευρώπη». Για τον σκοπό αυτό, οι αξιολογήσεις θα πρέπει να εξετάζουν τη συνάφεια και τη συνοχή κάθε πιθανής ανανέωσης.
                  
               
                     (31)
                  
                  
                     Στόχος της παρούσας απόφασης είναι η συμμετοχή της Ένωσης στη σύμπραξη για τη μετρολογία με σκοπό την υποστήριξη των γενικών στόχων της. Οι απαιτήσεις της μετρολογίας είναι τέτοιας κλίμακας και πολυπλοκότητας, ώστε να απαιτούνται επενδύσεις που υπερβαίνουν τα βασικά κονδύλια για την έρευνα των ΕΙΜ και των ΕΙ. Η αριστεία που απαιτείται για την έρευνα και την ανάπτυξη λύσεων μετρολογίας αιχμής εκτείνεται σε διασυνοριακό επίπεδο και, συνεπώς, δεν μπορεί να επιτευχθεί σε εθνικό επίπεδο. Επομένως, δεδομένου ότι ο στόχος της παρούσας απόφασης δεν μπορεί να επιτευχθεί ικανοποιητικά από τα κράτη μέλη, μπορεί ωστόσο να επιτευχθεί καλύτερα στο επίπεδο της Ένωσης, με την ενσωμάτωση των εθνικών προσπαθειών σε μια συνεκτική ευρωπαϊκή προσέγγιση, με τη συνένωση κατακερματισμένων εθνικών ερευνητικών προγραμμάτων, με τη συμβολή στον σχεδιασμό κοινών στρατηγικών έρευνας και χρηματοδότησης πέραν των εθνικών συνόρων και με την επίτευξη της απαιτούμενης κρίσιμης μάζας φορέων και επενδύσεων, η Ένωση δύναται να λάβει μέτρα, σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας που διατυπώνεται στο εν λόγω άρθρο, η παρούσα απόφαση δεν υπερβαίνει τα αναγκαία για την επίτευξη του εν λόγω στόχου.
                  
               
                     (32)
                  
                  
                     Προκειμένου να διασφαλιστεί η συνέχεια στην παροχή στήριξης στον σχετικό τομέα πολιτικής, η παρούσα απόφαση θα πρέπει να τεθεί σε ισχύ επειγόντως,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Συμμετοχή στην ευρωπαϊκή σύμπραξη για τη μετρολογία
            
               1.   Η Ένωση συμμετέχει στην ευρωπαϊκή σύμπραξη για τη μετρολογία (σύμπραξη για τη μετρολογία), μια θεσμοθετημένη ευρωπαϊκή σύμπραξη κατά την έννοια του άρθρου 10 παράγραφος 1 στοιχείο γ) του κανονισμού (ΕΕ) 2021/695, που αναλαμβάνουν από κοινού η Αυστρία, το Βέλγιο, η Βουλγαρία, η Γαλλία, η Γερμανία, η Δανία, η Ελλάδα, η Εσθονία, η Ιρλανδία, η Ισπανία, η Ιταλία, οι Κάτω Χώρες, η Κροατία, η Λετονία, η Λιθουανία, η Νορβηγία, η Ουγγαρία, η Πολωνία, η Πορτογαλία, η Ρουμανία, η Σλοβακία, η Σλοβενία, η Σουηδία, η Τσεχία και η Φινλανδία («συμμετέχοντα κράτη»), σύμφωνα με τις προϋποθέσεις που ορίζονται στην παρούσα απόφαση.
            
            
               2.   Στη σύμπραξη για τη μετρολογία μπορεί να συμμετάσχει κάθε άλλο κράτος μέλος, εκτός αυτών που αναφέρονται στην παράγραφο 1 του παρόντος άρθρου, και κάθε τρίτη χώρα συνδεδεμένη με το πρόγραμμα «Ορίζων Ευρώπη», εφόσον πληροί την προϋπόθεση που ορίζεται στο άρθρο 4 παράγραφος 1 στοιχείο γ). Τα εν λόγω κράτη μέλη και τρίτες χώρες, για τους σκοπούς της παρούσας απόφασης, θεωρούνται συμμετέχοντα κράτη.
            
            
               3.   Στη σύμπραξη για τη μετρολογία μπορεί να συμμετάσχει κάθε τρίτη χώρα μη συνδεδεμένη με το πρόγραμμα «Ορίζων Ευρώπη», υπό την προϋπόθεση ότι:
               
                           α)
                        
                        
                           συνάπτει διεθνή συμφωνία επιστημονικής και τεχνολογικής συνεργασίας με την Ένωση για τον καθορισμό των όρων και προϋποθέσεων της συμμετοχής της στη σύμπραξη για τη μετρολογία,
                        
                     
                           β)
                        
                        
                           λαμβάνει την έγκριση της επιτροπής της σύμπραξης για τη μετρολογία σύμφωνα με το άρθρο 14 παράγραφος 3 στοιχείο ζ) και
                        
                     
                           γ)
                        
                        
                           πληροί την προϋπόθεση που ορίζεται στο άρθρο 4 παράγραφος 1 στοιχείο γ).
                        
                     Τρίτη χώρα που πληροί τις προϋποθέσεις που αναφέρονται στο πρώτο εδάφιο θεωρείται συμμετέχον κράτος για τους σκοπούς της παρούσας απόφασης.
            
         
         
            Άρθρο 2
            Στόχοι της σύμπραξης για τη μετρολογία
            
               1.   Η σύμπραξη για τη μετρολογία συμβάλλει στην εφαρμογή του κανονισμού (ΕΕ) 2021/695 και ειδικότερα του άρθρου 3 αυτού.
            
            
               2.   Με την επιφύλαξη της παραγράφου 1, η σύμπραξη για τη μετρολογία επιδιώκει, μέσω της συμμετοχής και της δέσμευσης των εταίρων για τον σχεδιασμό και την εφαρμογή ενός ετήσιου προγράμματος εργασίας όπως αναφέρεται στο άρθρο 7, τους ακόλουθους γενικούς στόχους:
               
                           α)
                        
                        
                           την ανάπτυξη βιώσιμου, άριστου και συντονισμένου συστήματος μετρολογίας σε ευρωπαϊκό επίπεδο, ώστε να συμβάλει στη γεφύρωση του επενδυτικού χάσματος μεταξύ της Ευρώπης και των παγκόσμιων ανταγωνιστών της,
                        
                     
                           β)
                        
                        
                           τη διασφάλιση της ευρείας υιοθέτησης προηγμένων ικανοτήτων μετρολογίας από τους φορείς καινοτομίας στα οικοσυστήματά τους και πέραν αυτών,
                        
                     
                           γ)
                        
                        
                           την αύξηση του αντικτύπου της μετρολογίας στις κοινωνικές προκλήσεις που συνδέονται με την εφαρμογή πολιτικών, προτύπων και κανονισμών, μεταξύ άλλων στον ψηφιακό, οικονομικό, βιομηχανικό και περιβαλλοντικό τομέα, ώστε να διασφαλίζεται η καταλληλότητά τους για τον επιδιωκόμενο σκοπό.
                        
                     
            
               3.   Κατά την υλοποίηση των γενικών στόχων που καθορίζονται στην παράγραφο 2, η σύμπραξη για τη μετρολογία επιδιώκει τους ακόλουθους ειδικούς στόχους:
               
                           α)
                        
                        
                           την ανάπτυξη, έως το 2030, νέων ερευνητικών ικανοτήτων, οι οποίες θα βασίζονται στο πλαίσιο των νέων ευρωπαϊκών δικτύων μετρολογίας και των οποίων οι επιδόσεις όσον αφορά τις ικανότητες βαθμονόμησης και μέτρησης θα είναι τουλάχιστον εφάμιλλες των αντίστοιχων επιδόσεων των κορυφαίων ινστιτούτων μετρολογίας εκτός των συμμετεχόντων κρατών,
                        
                     
                           β)
                        
                        
                           τη στήριξη, έως το 2030, των πωλήσεων νέων καινοτόμων προϊόντων και υπηρεσιών μέσω της χρήσης και της υιοθέτησης των νέων ικανοτήτων μετρολογίας για βασικές αναδυόμενες και γενικής εφαρμογής τεχνολογίες,
                        
                     
                           γ)
                        
                        
                           τη συμβολή στη δημιουργία και διάδοση υψηλής ποιότητας νέων γνώσεων, ικανοτήτων και δεξιοτήτων σε ολόκληρη την Ένωση στο πλαίσιο της διά βίου μάθησης και με σκοπό την επίτευξη κοινωνικού μετασχηματισμού, μεταξύ άλλων μέσω της ενίσχυσης της ικανότητας για καινοτομία,
                        
                     
                           δ)
                        
                        
                           την πλήρη και αποτελεσματική συμβολή, έως το 2030, στον σχεδιασμό και την εφαρμογή ειδικών προτύπων και κανονισμών που στηρίζουν δημόσιες πολιτικές για την αντιμετώπιση των κοινωνικών, οικονομικών και περιβαλλοντικών προκλήσεων,
                        
                     
                           ε)
                        
                        
                           την αξιοποίηση του δυναμικού της μετρολογίας για τους τελικούς χρήστες, συμπεριλαμβανομένων των ΜΜΕ και των συμφεροντούχων των βιομηχανικών κλάδων, ως μέσου που συμβάλλει στην επίτευξη των στόχων της Ένωσης για την ψηφιακή και την πράσινη μετάβαση.
                        
                     
         
         
            Άρθρο 3
            Χρηματοδοτική συνεισφορά της Ένωσης στη σύμπραξη για τη μετρολογία
            
               1.   Η χρηματοδοτική συνεισφορά της Ένωσης, περιλαμβανομένων των πιστώσεων του ΕΟΧ, στη σύμπραξη για τη μετρολογία ανέρχεται, κατ’ ανώτατο όριο, σε 300 εκατομμύρια EUR, ώστε να είναι αντίστοιχη με τις συνεισφορές των συμμετεχόντων κρατών που αναφέρονται στο άρθρο 1 παράγραφος 1. Το ποσό της χρηματοδοτικής συνεισφοράς της Ένωσης μπορεί να αυξηθεί με συνεισφορές από τρίτες χώρες συνδεδεμένες με το πρόγραμμα «Ορίζων Ευρώπη», σύμφωνα με το άρθρο 16 παράγραφος 5 του κανονισμού (ΕΕ) 2021/695, υπό την προϋπόθεση ότι το συνολικό ποσό κατά το οποίο αυξάνεται η χρηματοδοτική συνεισφορά της Ένωσης αντιστοιχεί τουλάχιστον στις συνεισφορές των συμμετεχόντων κρατών που αναφέρονται στο άρθρο 1 παράγραφος 2 της παρούσας απόφασης.
            
            
               2.   Για τον υπολογισμό της χρηματοδοτικής συνεισφοράς της Ένωσης, δεν λαμβάνονται υπόψη τυχόν συνεισφορές των συμμετεχόντων κρατών σε διοικητικές δαπάνες που αφορούν την εφαρμογή της σύμπραξης για τη μετρολογία που υπερβαίνουν το 5 % των συνολικών συνδυασμένων συνεισφορών στη σύμπραξη για τη μετρολογία.
            
            
               3.   Η χρηματοδοτική συνεισφορά της Ένωσης καταβάλλεται από τις πιστώσεις του γενικού προϋπολογισμού της Ένωσης που κατανέμονται στα σχετικά μέρη του ειδικού προγράμματος υλοποίησης του «Ορίζων Ευρώπη», το οποίο θεσπίστηκε με την απόφαση (ΕΕ) 2021/764 του Συμβουλίου (9).
            
            
               4.   Η χρηματοδοτική συνεισφορά της Ένωσης χρησιμοποιείται από την EURAMET e.V. («EURAMET») για τη χρηματοδότηση των δραστηριοτήτων που αναφέρονται στο άρθρο 6 παράγραφος 1 στοιχείο α).
            
            
               5.   Η χρηματοδοτική συνεισφορά της Ένωσης δεν χρησιμοποιείται για την κάλυψη των διοικητικών δαπανών της σύμπραξης για τη μετρολογία.
            
            
               6.   Οι χρηματοδοτικές συνεισφορές στο πλαίσιο προγραμμάτων που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ευρωπαϊκό Ταμείο Θάλασσας, Αλιείας και Υδατοκαλλιέργειας και το Ευρωπαϊκό Γεωργικό Ταμείο Αγροτικής Ανάπτυξης, καθώς και από τον μηχανισμό ανάκαμψης και ανθεκτικότητας, μπορούν να θεωρούνται συνεισφορές κράτους μέλους που είναι συμμετέχον κράτος, υπό την προϋπόθεση ότι τηρούνται οι σχετικές διατάξεις του κανονισμού (ΕΕ) 2021/1060 του Ευρωπαϊκού Κοινοβουλίου και του Συμβουλίου (10) και των κανονισμών που καθορίζουν ειδικούς κανόνες που εφαρμόζονται για καθένα από τα εν λόγω ταμεία.
            
         
         
            Άρθρο 4
            Προϋποθέσεις για τη χρηματοδοτική συνεισφορά της Ένωσης
            
               1.   Για τη χρηματοδοτική συνεισφορά της Ένωσης ισχύουν σωρευτικά οι ακόλουθες προϋποθέσεις:
               
                           α)
                        
                        
                           τα συμμετέχοντα κράτη καταδεικνύουν ότι η σύσταση της σύμπραξης για τη μετρολογία είναι σύμφωνη με την παρούσα απόφαση,
                        
                     
                           β)
                        
                        
                           η EURAMET έχει οριστεί από τα συμμετέχοντα κράτη ή από τα ορισθέντα από αυτά ΕΙΜ ως δομή υλοποίησης της σύμπραξης για τη μετρολογία και αρμόδια για την είσπραξη, την κατανομή και την παρακολούθηση της χρηματοδοτικής συνεισφοράς της Ένωσης,
                        
                     
                           γ)
                        
                        
                           κάθε συμμετέχον κράτος έχει δεσμευτεί να συνεισφέρει στη χρηματοδότηση της σύμπραξης για τη μετρολογία και να δημιουργήσει εφεδρική ικανότητα χρηματοδότησης ύψους 50 % επί του ποσού της ανάληψης υποχρέωσης,
                        
                     
                           δ)
                        
                        
                           η EURAMET καταδεικνύει την ικανότητά της να εφαρμόσει τη σύμπραξη για τη μετρολογία, συμπεριλαμβανομένης της είσπραξης, κατανομής και παρακολούθησης της χρηματοδοτικής συνεισφοράς της Ένωσης στο πλαίσιο της έμμεσης διαχείρισης του προϋπολογισμού της Ένωσης, σύμφωνα με τα άρθρα 62 και 154 του κανονισμού (ΕΕ, Ευρατόμ) 2018/1046,
                        
                     
                           ε)
                        
                        
                           δημιουργείται μοντέλο διακυβέρνησης της σύμπραξης για τη μετρολογία σύμφωνα με τα άρθρα 13 έως 16.
                        
                     
            
               2.   Κατά την εφαρμογή της σύμπραξης για τη μετρολογία, η χρηματοδοτική συνεισφορά της Ένωσης εξαρτάται επίσης από όλες τις ακόλουθες προϋποθέσεις:
               
                           α)
                        
                        
                           την υλοποίηση από την EURAMET των δραστηριοτήτων της σύμπραξης για τη μετρολογία που καθορίζονται στο άρθρο 6 σύμφωνα με τους στόχους που αναφέρονται στο άρθρο 2,
                        
                     
                           β)
                        
                        
                           τη διατήρηση ενός αποτελεσματικού μοντέλου διακυβέρνησης σύμφωνα με τα άρθρα 13 έως 16,
                        
                     
                           γ)
                        
                        
                           τη συμμόρφωση της EURAMET με τις απαιτήσεις υποβολής εκθέσεων που καθορίζονται στο άρθρο 155 του κανονισμού (ΕΕ, Ευρατόμ) 2018/1046,
                        
                     
                           δ)
                        
                        
                           την εκπλήρωση εκ μέρους των συμμετεχόντων κρατών των δεσμεύσεων που αναφέρονται στην παράγραφο 1 στοιχείο γ).
                        
                     
         
         
            Άρθρο 5
            Συνεισφορές των συμμετεχόντων κρατών στη σύμπραξη για τη μετρολογία
            
               1.   Τα συμμετέχοντα κράτη που αναφέρονται στο άρθρο 1 παράγραφος 1 καταβάλλουν συνεισφορές ή μεριμνούν ώστε οι εθνικοί τους φορείς χρηματοδότησης να καταβάλλουν συνεισφορές, είτε χρηματοδοτικές συνεισφορές είτε συνεισφορές σε είδος, ύψους τουλάχιστον 363 εκατομμυρίων EUR κατά την περίοδο από την 1η Ιανουαρίου 2021 έως τις 31 Δεκεμβρίου 2031.
               Ένα ποσοστό των συνεισφορών από τα συμμετέχοντα κράτη καταβάλλεται με τη μορφή χρηματοδοτικών συνεισφορών. Τα συμμετέχοντα κράτη ρυθμίζουν μεταξύ τους τις συλλογικές συνεισφορές τους και τον τρόπο με τον οποίο θα τις παράσχουν.
            
            
               2.   Οι συνεισφορές των συμμετεχόντων κρατών περιλαμβάνουν τα ακόλουθα:
               
                           α)
                        
                        
                           τις χρηματοδοτικές συνεισφορές ή τις συνεισφορές σε είδος για την υλοποίηση των δραστηριοτήτων που αναφέρονται στο άρθρο 6 παράγραφος 1 και
                        
                     
                           β)
                        
                        
                           τις χρηματοδοτικές συνεισφορές ή τις συνεισφορές σε είδος για την κάλυψη όλων των διοικητικών δαπανών της EURAMET.
                        
                     
            
               3.   Οι χρηματοδοτικές συνεισφορές ή οι συνεισφορές σε είδος που αναφέρονται στο στοιχείο α) της παραγράφου 2 του παρόντος άρθρου καλύπτουν τις δαπάνες με τις οποίες επιβαρύνονται τα συμμετέχοντα κράτη κατά την υλοποίηση των δραστηριοτήτων που αναφέρονται στο άρθρο 6 παράγραφος 1 στοιχείο β), μείον τυχόν άμεση ή έμμεση χρηματοδοτική συνεισφορά της Ένωσης στις εν λόγω δαπάνες.
            
            
               4.   Οι χρηματοδοτικές συνεισφορές ή οι συνεισφορές σε είδος που αναφέρονται στην παράγραφο 2 στοιχείο β) καλύπτουν τις δαπάνες με τις οποίες επιβαρύνονται τα συμμετέχοντα κράτη σε σχέση με τις διοικητικές δαπάνες της EURAMET για την υλοποίηση της σύμπραξης για τη μετρολογία. Οι εν λόγω διοικητικές δαπάνες δεν υπερβαίνουν το 5 % του συνολικού προϋπολογισμού της σύμπραξης για τη μετρολογία.
            
            
               5.   Για την αποτίμηση των συνεισφορών σε είδος που αναφέρονται στα στοιχεία α) και β) της παραγράφου 2 του παρόντος άρθρου, οι δαπάνες προσδιορίζονται σύμφωνα με μια εναρμονισμένη προσέγγιση, συμπεριλαμβανομένων κριτηρίων και διαδικασιών, που θα καθοριστούν από την επιτροπή της σύμπραξης για τη μετρολογία σύμφωνα με το άρθρο 14. Στο μέτρο του δυνατού, η δήλωση δαπανών συμμορφώνεται με τις διαδικασίες υποβολής εκθέσεων που ορίζονται στον κανονισμό (ΕΕ) 2021/695, ενώ λαμβάνει υπόψη τις συνήθεις λογιστικές πρακτικές των συμμετεχόντων κρατών ή των οικείων εθνικών φορέων χρηματοδότησης, τα ισχύοντα λογιστικά πρότυπα του συμμετέχοντος κράτους στο οποίο είναι εγκατεστημένοι οι οικείοι εθνικοί φορείς χρηματοδότησης, καθώς και τα ισχύοντα διεθνή λογιστικά πρότυπα και διεθνή πρότυπα χρηματοοικονομικής αναφοράς. Οι δαπάνες πιστοποιούνται από ανεξάρτητο ελεγκτή που διορίζουν τα συμμετέχοντα κράτη ή οι οικείοι εθνικοί φορείς χρηματοδότησης.
            
            
               6.   Οι συνεισφορές από τα συμμετέχοντα κράτη καταβάλλονται μετά την έγκριση του ετήσιου προγράμματος εργασίας.
               Εάν το ετήσιο πρόγραμμα εργασίας εγκριθεί κατά τη διάρκεια του έτους αναφοράς, οι συνεισφορές που αναφέρονται στην παράγραφο 2 στοιχείο β) και περιλαμβάνονται στο ετήσιο πρόγραμμα εργασίας μπορούν να περιλαμβάνουν συνεισφορές που καταβάλλονται από την 1η Ιανουαρίου του εν λόγω έτους.
               Οι συνεισφορές που αναφέρονται στην παράγραφο 2 στοιχείο β) και οι οποίες καταβάλλονται μετά την 1η Δεκεμβρίου 2021 μπορούν να λογίζονται ως συνεισφορές από τα συμμετέχοντα κράτη, υπό την προϋπόθεση ότι περιλαμβάνονται στο πρώτο ετήσιο πρόγραμμα εργασίας της σύμπραξης για τη μετρολογία.
            
         
         
            Άρθρο 6
            Δραστηριότητες της EURAMET
            
               1.   Η σύμπραξη για τη μετρολογία υποστηρίζει ευρύ φάσμα δραστηριοτήτων έρευνας και καινοτομίας μέσω:
               
                           α)
                        
                        
                           έμμεσων δράσεων κατά την έννοια του άρθρου 2 σημείο 43) του κανονισμού (ΕΕ) 2021/695 οι οποίες χρηματοδοτούνται από την EURAMET σύμφωνα με το άρθρο 7 της παρούσας απόφασης, κυρίως με τη μορφή επιχορηγήσεων κατόπιν διακρατικών ανοικτών, διαφανών και ανταγωνιστικών προσκλήσεων υποβολής προτάσεων που διοργανώνονται από την EURAMET, και περιλαμβάνουν:
                           
                                       i)
                                    
                                    
                                       επιστημονικές και τεχνικές δράσεις στήριξης της βασικής επιστημονικής μετρολογίας που θέτουν τις βάσεις για όλα τα διαδοχικά στάδια, περιλαμβανομένης και της εφαρμοσμένης μετρολογικής έρευνας και ανάπτυξης και των συναφών με τη μετρολογία υπηρεσιών,
                                    
                                 
                                       ii)
                                    
                                    
                                       μετρολογική έρευνα για την παροχή λύσεων σε κοινωνικές, οικονομικές και περιβαλλοντικές προκλήσεις, με έμφαση στις συνεισφορές για βιώσιμες τεχνολογίες και καινοτομίες στον ενεργειακό και στον ψηφιακό τομέα και στον τομέα της υγείας, καθώς και όσον αφορά το περιβάλλον και το κλίμα, και για την ανάπτυξη έργων σε συγκεκριμένα ευρωπαϊκά δίκτυα μετρολογίας για την αντιμετώπιση των εν λόγω προκλήσεων,
                                    
                                 
                                       iii)
                                    
                                    
                                       έρευνα που αποσκοπεί στην ανάπτυξη νέων οργάνων μέτρησης με στόχο να ενισχύσει την υιοθέτηση από την ευρωπαϊκή βιομηχανία και το εμπόριο των μετρολογικών τεχνολογιών για την τόνωση της καινοτομίας στη βιομηχανία,
                                    
                                 
                                       iv)
                                    
                                    
                                       δραστηριότητες προ-τυποποιητικής και συν-τυποποιητικής μετρολογικής έρευνας και ανάπτυξης για τη στήριξη της εφαρμογής της πολιτικής και των κανονισμών, καθώς και για την επιτάχυνση της εισόδου στην αγορά και της υιοθέτησης από την κοινωνία βιώσιμων καινοτόμων προϊόντων και υπηρεσιών,
                                    
                                 
                                       v)
                                    
                                    
                                       ανταλλαγή βέλτιστων πρακτικών σχετικά με τη μετρολογική έρευνα που διεξάγεται σε εθνικό επίπεδο,
                                    
                                 
                     
                           β)
                        
                        
                           δραστηριοτήτων που χρηματοδοτούνται από τα συμμετέχοντα κράτη χωρίς τη χρηματοδοτική συνεισφορά της Ένωσης και συνίστανται σε δραστηριότητες ανάπτυξης ικανοτήτων στον τομέα της μετρολογίας σε διαφορετικά τεχνολογικά επίπεδα, με σκοπό να δημιουργηθεί το ευρύτερο δυνατό, ισορροπημένο και ολοκληρωμένο σύστημα μετρολογίας στα συμμετέχοντα κράτη, ώστε να μπορέσουν να αναπτύξουν τις επιστημονικές και τεχνικές τους δυνατότητες στη μετρολογία, και οι οποίες περιλαμβάνουν δραστηριότητες που δεν επιλέγονται από τις προσκλήσεις υποβολής προτάσεων που αναφέρονται στο στοιχείο α) του παρόντος άρθρου, όπως συνοψίζονται στα ετήσια προγράμματα εργασίας, καθώς και οποιωνδήποτε από τις εξής:
                           
                                       i)
                                    
                                    
                                       δραστηριότητες στο πλαίσιο των εθνικών προγραμμάτων των συμμετεχόντων κρατών, όπως διακρατικά έργα που συμβάλλουν στις προτεραιότητες που καθορίζονται στο πλαίσιο ευρωπαϊκού δικτύου μετρολογίας και των τεχνικών επιτροπών της EURAMET,
                                    
                                 
                                       ii)
                                    
                                    
                                       δράσεις για την ευρύτερη δυνατή διάδοση και αξιοποίηση των αποτελεσμάτων, μεταξύ άλλων στη βιομηχανία και από τις ΜΜΕ, της μετρολογικής έρευνας στην Ευρώπη, με στόχο την αύξηση της προβολής των δραστηριοτήτων της EURAMET στο κοινό με τρόπο φιλικό προς τους χρήστες,
                                    
                                 
                                       iii)
                                    
                                    
                                       δραστηριότητες ευαισθητοποίησης και προώθησης δραστηριοτήτων και εκστρατειών εκπαίδευσης και διάδοσης και παροχής κατάλληλων πληροφοριών στον δικτυακό τόπο της EURAMET και τη δημοσίευση σχετικής τεκμηρίωσης,
                                    
                                 
                                       iv)
                                    
                                    
                                       δράσεις ειδικά για τα ινστιτούτα μετρολογίας που έχουν μηδενικές ή περιορισμένες επιστημονικές ικανότητες, οι οποίες τους παρέχουν στήριξη για να χρησιμοποιούν άλλα ενωσιακά, εθνικά ή περιφερειακά προγράμματα για κατάρτιση και κινητικότητα, διασυνοριακή συνεργασία ή επενδύσεις σε υποδομές στον τομέα της μετρολογίας,
                                    
                                 
                                       v)
                                    
                                    
                                       την οργάνωση δραστηριοτήτων εξωτερικής διάδοσης και μεταφοράς γνώσεων για την ευρύτερη δυνατή προώθηση της σύμπραξης για τη μετρολογία εντός και εκτός της Ένωσης, με σκοπό τη μεγιστοποίηση του αντικτύπου της.
                                    
                                 
                     
            
               2.   Πριν από τον προσδιορισμό των θεμάτων για κάθε πρόσκληση υποβολής προτάσεων που αναφέρεται στην παράγραφο 1 στοιχείο α), η EURAMET καλεί δημόσια τα φυσικά πρόσωπα ή τους οργανισμούς, συμπεριλαμβανομένων των ΜΜΕ, και τη γενική αξιακή αλυσίδα μετρολογίας να προτείνουν με διαφανή τρόπο πιθανά ερευνητικά θέματα.
            
         
         
            Άρθρο 7
            Ετήσιο πρόγραμμα εργασίας
            
               1.   Η σύμπραξη για τη μετρολογία εφαρμόζεται βάσει ετήσιων προγραμμάτων εργασίας που καλύπτουν τις δραστηριότητες που πρέπει να αναληφθούν για την περίοδο από την 1η Ιανουαρίου έως τις 31 Δεκεμβρίου συγκεκριμένου έτους («έτος αναφοράς»).
            
            
               2.   Η επιτροπή της σύμπραξης για τη μετρολογία που αναφέρεται στο άρθρο 14 εγκρίνει τα ετήσια προγράμματα εργασίας έως τις 31 Μαρτίου του έτους αναφοράς, αφού λάβει την έγκριση της Επιτροπής. Κατά την έγκριση των ετήσιων προγραμμάτων εργασίας, τόσο η επιτροπή της σύμπραξης για τη μετρολογία όσο και η Επιτροπή ενεργούν χωρίς αδικαιολόγητη καθυστέρηση. Η επιτροπή της σύμπραξης για τη μετρολογία δημοσιοποιεί το ετήσιο πρόγραμμα εργασίας.
            
            
               3.   Οι δραστηριότητες που αναφέρονται στο άρθρο 6 παράγραφος 1 στοιχεία α) και β) ξεκινούν μόνο κατά το έτος αναφοράς και μόνο μετά την έγκριση του ετήσιου προγράμματος εργασίας για το εν λόγω έτος.
            
            
               4.   Η EURAMET μπορεί να χρηματοδοτεί δραστηριότητες μόνο εάν περιλαμβάνονται στο ετήσιο πρόγραμμα εργασίας. Το ετήσιο πρόγραμμα εργασίας διακρίνει τις δραστηριότητες που αναφέρονται στο άρθρο 6 παράγραφος 1 στοιχείο α), τις δραστηριότητες που αναφέρονται στο άρθρο 6 παράγραφος 1 στοιχείο β) και τις διοικητικές δαπάνες της EURAMET. Το ετήσιο πρόγραμμα εργασίας περιλαμβάνει τις αντίστοιχες προβλέψεις δαπανών και τον προϋπολογισμό που διατίθεται για δραστηριότητες οι οποίες χρηματοδοτούνται με τη χρηματοδοτική συνεισφορά της Ένωσης, καθώς και για δραστηριότητες οι οποίες χρηματοδοτούνται από τα συμμετέχοντα κράτη χωρίς την εν λόγω συνεισφορά. Το ετήσιο πρόγραμμα εργασιών περιλαμβάνει επίσης την εκτίμηση των σε είδος συνεισφορών των συμμετεχόντων κρατών που αναφέρονται στο άρθρο 5 παράγραφος 2 στοιχείο β).
            
            
               5.   Οποιαδήποτε τροποποιημένα ετήσια προγράμματα εργασίας για ένα έτος αναφοράς και τα ετήσια προγράμματα εργασίας για τα επόμενα έτη αναφοράς λαμβάνουν υπόψη τα αποτελέσματα προηγούμενων προσκλήσεων υποβολής προτάσεων. Τα προγράμματα αυτά επιδιώκουν να αντιμετωπίσουν τυχόν ελλιπή κάλυψη επιστημονικών θεμάτων, ιδίως όσων είχαν συμπεριληφθεί αρχικά σε δραστηριότητες δυνάμει του άρθρου 6 παράγραφος 1 στοιχείο β), οι οποίες δεν μπόρεσαν να λάβουν επαρκή χρηματοδότηση.
            
            
               6.   Οι προσκλήσεις υποβολής προτάσεων στο πλαίσιο των σχετικών ετήσιων προγραμμάτων εργασίας δρομολογούνται έως τις 31 Δεκεμβρίου 2027. Σε δεόντως αιτιολογημένες περιπτώσεις μπορούν να δρομολογηθούν έως τις 31 Δεκεμβρίου 2028.
            
            
               7.   Η EURAMET παρακολουθεί την υλοποίηση όλων των δραστηριοτήτων που περιλαμβάνονται στο ετήσιο πρόγραμμα εργασίας και υποβάλει σχετικές εκθέσεις στην Επιτροπή σε ετήσια βάση χωρίς να αυξάνει τον διοικητικό φόρτο για τους δικαιούχους. Η ετήσια έκθεση δημοσιοποιείται εγκαίρως στον δικτυακό τόπο της EURAMET.
            
            
               8.   Κάθε ανακοίνωση ή δημοσίευση που αφορά τις δραστηριότητες της σύμπραξης για τη μετρολογία και πραγματοποιείται σε συνεργασία με τη σύμπραξη για τη μετρολογία, ανεξάρτητα από το αν αναλαμβάνεται από την EURAMET, από συμμετέχον κράτος ή τους εθνικούς του φορείς χρηματοδότησης ή από συμμετέχοντες σε δραστηριότητα, επισημαίνεται ή συνεπισημαίνεται ως συγχρηματοδοτούμενη από τη σύμπραξη για τη μετρολογία στο πλαίσιο του προγράμματος «Ορίζων Ευρώπη».
            
         
         
            Άρθρο 8
            Κανόνες συμμετοχής και διάδοσης
            
               1.   Η EURAMET θεωρείται φορέας χρηματοδότησης κατά την έννοια του άρθρου 2 σημείο 14) του κανονισμού (ΕΕ) 2021/695 και παρέχει χρηματοδοτική στήριξη σε έμμεσες δράσεις που αναφέρονται στο άρθρο 6 παράγραφος 1 στοιχείο α) της παρούσας απόφασης σύμφωνα με το άρθρο 6 παράγραφος 2 του εν λόγω κανονισμού.
            
            
               2.   Ο κανονισμός (ΕΕ) 2021/695, ιδίως οι κανόνες συμμετοχής, ανοικτής επιστήμης και διάδοσης που καθορίζονται σε αυτόν, εφαρμόζεται στις δράσεις που αναφέρονται στο άρθρο 6 παράγραφος 1 στοιχείο α) της παρούσας απόφασης. Επιπλέον, σύμφωνα με το άρθρο 17 παράγραφος 2 του εν λόγω κανονισμού, όταν είναι απολύτως αναγκαίο και κατόπιν διαβούλευσης με την ομάδα καθοδήγησης που αναφέρεται στο άρθρο 15 της παρούσας απόφασης όταν το ζητάει η επιτροπή της σύμπραξης για τη μετρολογία, το ετήσιο πρόγραμμα εργασίας μπορεί να προβλέπει ότι ο ρόλος του συντονιστή στις έμμεσες δράσεις, από την υποβολή της πρότασης έως το τέλος του έργου, περιορίζεται στα ΕΙΜ και τα ΕΙ των συμμετεχόντων κρατών, ώστε να διασφαλίζεται η επίτευξη των γενικών στόχων και των στόχων σχετικά με τη συνεισφορά των συμμετεχόντων κρατών.
            
            
               3.   Η EURAMET διασφαλίζει τις κατάλληλες αλληλεπιδράσεις με τα ΕΙΜ και τα ΕΙ στο πλαίσιο των έμμεσων δράσεων που αναφέρονται στο άρθρο 6 παράγραφος 1 στοιχείο α), σύμφωνα με τον ορισμό τους από την αρμόδια εθνική αρχή. Η EURAMET ενθαρρύνει και στηρίζει επίσης τη συμμετοχή και άλλων οντοτήτων, συμπεριλαμβανομένων των ΜΜΕ, σε όλες τις προσκλήσεις υποβολής προτάσεων.
            
         
         
            Άρθρο 9
            Συμφωνίες μεταξύ της Ένωσης και της EURAMET
            Υπό την προϋπόθεση ότι διασφαλίζεται ισοδύναμο επίπεδο προστασίας των οικονομικών συμφερόντων της Ένωσης, ανατίθεται στην EURAMET η εκτέλεση της χρηματοδοτικής συνεισφοράς της Ένωσης σύμφωνα με το άρθρο 62 παράγραφος 3 και το άρθρο 154 του κανονισμού (ΕΕ, Ευρατόμ) 2018/1046.
         
         
            Άρθρο 10
            Τερματισμός, μείωση ή αναστολή της χρηματοδοτικής συνεισφοράς της Ένωσης
            
               1.   Εάν η σύμπραξη για τη μετρολογία δεν πληροί τους όρους βάσει των οποίων ανατίθεται η χρηματοδοτική συνεισφορά της Ένωσης, η Επιτροπή μπορεί να τερματίσει, να μειώσει αναλογικά ή να αναστείλει την εν λόγω συνεισφορά.
            
            
               2.   Εάν ένα συμμετέχον κράτος δεν συνεισφέρει στη χρηματοδότηση της σύμπραξης για τη μετρολογία, συνεισφέρει μόνο μερικώς ή δεν τηρεί τα χρονοδιαγράμματα για τις συνεισφορές που αναφέρονται στο άρθρο 5, η Επιτροπή μπορεί να τερματίσει, να μειώσει αναλογικά ή να αναστείλει τη χρηματοδοτική συνεισφορά της Ένωσης. Η απόφαση της Επιτροπής δεν εμποδίζει την επιστροφή επιλέξιμων δαπανών με τις οποίες έχει ήδη επιβαρυνθεί το συμμετέχον κράτος προτού κοινοποιηθεί στη σύμπραξη για τη μετρολογία η απόφαση για τερματισμό, αναλογική μείωση ή αναστολή της χρηματοδοτικής συνεισφοράς της Ένωσης.
            
         
         
            Άρθρο 11
            Εκ των υστέρων λογιστικοί έλεγχοι
            
               1.   Η EURAMET διενεργεί τους εκ των υστέρων λογιστικούς ελέγχους των δαπανών όσον αφορά τις έμμεσες δράσεις που αναφέρονται στο άρθρο 6 παράγραφος 1 στοιχείο α) της παρούσας απόφασης, σύμφωνα με το άρθρο 53 παράγραφος 3 του κανονισμού (ΕΕ) 2021/695.
            
            
               2.   Η Επιτροπή μπορεί να διενεργεί η ίδια τους ελέγχους που αναφέρονται στην παράγραφο 1 του παρόντος άρθρου. Στις περιπτώσεις αυτές, η Επιτροπή διενεργεί τους εν λόγω ελέγχους σύμφωνα με τους εφαρμοστέους κανόνες, ιδίως το άρθρο 53 παράγραφος 3 του κανονισμού (ΕΕ) 2021/695 και το άρθρο 127 του κανονισμού (ΕΕ, Ευρατόμ) 2018/1046.
            
         
         
            Άρθρο 12
            Προστασία των οικονομικών συμφερόντων της Ένωσης
            
               1.   Κατά την υλοποίηση δράσεων που χρηματοδοτούνται δυνάμει της παρούσας απόφασης, η Επιτροπή λαμβάνει τα κατάλληλα μέτρα που διασφαλίζουν την προστασία των οικονομικών συμφερόντων της Ένωσης, με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση, σε περίπτωση που διαπιστωθούν παρατυπίες, των αχρεωστήτως καταβληθέντων ποσών, καθώς επίσης, οσάκις κρίνεται σκόπιμο, με την επιβολή αποτελεσματικών, αναλογικών και αποτρεπτικών κυρώσεων.
            
            
               2.   Κατά την εφαρμογή της σύμπραξης για τη μετρολογία, τα συμμετέχοντα κράτη λαμβάνουν τα νομοθετικά, κανονιστικά, διοικητικά και λοιπά μέτρα που είναι αναγκαία για την προστασία των οικονομικών συμφερόντων της Ένωσης, ιδίως για να διασφαλίσουν την πλήρη ανάκτηση κάθε οφειλόμενου στην Ένωση ποσού, σύμφωνα με τον κανονισμό (ΕΕ, Ευρατόμ) 2018/1046.
            
            
               3.   Η EURAMET παρέχει στο προσωπικό της Επιτροπής και σε άλλα εξουσιοδοτημένα από την Επιτροπή πρόσωπα, καθώς και στο Ελεγκτικό Συνέδριο, πρόσβαση στους χώρους και στις κτιριακές εγκαταστάσεις της, καθώς και σε όλες τις πληροφορίες, συμπεριλαμβανομένων των πληροφοριών σε ηλεκτρονική μορφή, οι οποίες απαιτούνται για την εύρυθμη διεξαγωγή των λογιστικών ελέγχων τους.
            
            
               4.   Η Ευρωπαϊκή Υπηρεσία Καταπολέμησης της Απάτης (OLAF) μπορεί να διενεργεί έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και διαδικασίες που ορίζονται στον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (11) και στον κανονισμό (Ευρατόμ, ΕΚ) αριθ. 2185/96 του Συμβουλίου (12), με στόχο τη διαπίστωση απάτης, διαφθοράς ή άλλης παράνομης ενέργειας εις βάρος των οικονομικών συμφερόντων της Ένωσης σε σχέση με συμφωνία ή απόφαση ή σύμβαση χρηματοδοτούμενη βάσει της παρούσας απόφασης.
            
            
               5.   Η Ευρωπαϊκή Εισαγγελία μπορεί να διενεργεί έρευνες σύμφωνα με τις διατάξεις και τις διαδικασίες που προβλέπονται στον κανονισμό (ΕΕ) 2017/1939 του Συμβουλίου (13), με σκοπό τη διερεύνηση αξιόποινων πράξεων οι οποίες θίγουν τα οικονομικά συμφέροντα της Ένωσης, όπως ορίζεται στο άρθρο 4 του εν λόγω κανονισμού.
            
            
               6.   Με την επιφύλαξη των παραγράφων 3, 4 και 5, οι συμφωνίες, οι αποφάσεις και οι συμβάσεις που προκύπτουν από την εφαρμογή της παρούσας απόφασης περιέχουν διατάξεις οι οποίες εξουσιοδοτούν ρητά την Επιτροπή, την EURAMET, το Ελεγκτικό Συνέδριο, την Ευρωπαϊκή Εισαγγελία και την OLAF να διενεργούν τους εν λόγω λογιστικούς ελέγχους, επιτόπιους ελέγχους και έρευνες σύμφωνα με τις αντίστοιχες αρμοδιότητές τους.
            
         
         
            Άρθρο 13
            Διακυβέρνηση της σύμπραξης για τη μετρολογία
            
               1.   Στα όργανα διακυβέρνησης της σύμπραξης για τη μετρολογία περιλαμβάνονται τουλάχιστον τα ακόλουθα:
               
                           α)
                        
                        
                           μία επιτροπή της σύμπραξης για τη μετρολογία,
                        
                     
                           β)
                        
                        
                           μία ομάδα καθοδήγησης,
                        
                     
                           γ)
                        
                        
                           η γραμματεία της EURAMET.
                        
                     
            
               2.   Τα όργανα που αναφέρονται στην παράγραφο 1 λαμβάνουν τα κατάλληλα μέτρα ώστε να επιτύχουν μια ισορροπημένη σύνθεση όσον αφορά τις δεξιότητες, την πείρα, τις γνώσεις, τη γεωγραφική πολυμορφία και το φύλο.
            
         
         
            Άρθρο 14
            Επιτροπή της σύμπραξης για τη μετρολογία
            
               1.   Η επιτροπή της σύμπραξης για τη μετρολογία διαχειρίζεται τη σύμπραξη για τη μετρολογία με διαφάνεια και παράλληλα διασφαλίζει ότι η σύμπραξη για τη μετρολογία, όπως εκτελείται, επιτυγχάνει τους στόχους της.
            
            
               2.   Η επιτροπή της σύμπραξης για τη μετρολογία απαρτίζεται από έναν εκπρόσωπο και έναν αναπληρωτή εκπρόσωπο από κάθε συμμετέχον κράτος. Η στάθμιση των ψήφων υπολογίζεται βάσει των αναλήψεων υποχρεώσεων κάθε συμμετέχοντος κράτους ανάλογα με την τετραγωνική ρίζα της ανάληψης υποχρεώσεων.
            
            
               3.   Ειδικότερα, η επιτροπή της σύμπραξης για τη μετρολογία:
               
                           α)
                        
                        
                           λαμβάνει και δημοσιοποιεί αποφάσεις για το στρατηγικό θεματολόγιο έρευνας και καινοτομίας,
                        
                     
                           β)
                        
                        
                           λαμβάνει αποφάσεις για τον προγραμματισμό των προσκλήσεων υποβολής προτάσεων και τη διαδικασία επανεξέτασης της αξιολόγησης όπως προβλέπεται στο άρθρο 30 του κανονισμού (ΕΕ) 2021/695,
                        
                     
                           γ)
                        
                        
                           εκδίδει και δημοσιοποιεί το ετήσιο πρόγραμμα εργασίας αφού λάβει την έγκριση της Επιτροπής και αφού διαβουλευθεί με την ομάδα καθοδήγησης που αναφέρεται στο άρθρο 15,
                        
                     
                           δ)
                        
                        
                           λαμβάνει αποφάσεις σχετικά με την επιλογή των προς χρηματοδότηση προτάσεων σύμφωνα με τους καταλόγους κατάταξης που θεσπίστηκαν μετά τις αξιολογήσεις των προτάσεων κατόπιν προσκλήσεων υποβολής προτάσεων που αναφέρονται στο άρθρο 6 παράγραφος 1 στοιχείο α) της παρούσας απόφασης,
                        
                     
                           ε)
                        
                        
                           θεσπίζει μέτρα για να προσελκύσει νεοεισερχόμενους,
                        
                     
                           στ)
                        
                        
                           παρακολουθεί την πρόοδο των δραστηριοτήτων της EURAMET που αναφέρονται στο άρθρο 6,
                        
                     
                           ζ)
                        
                        
                           εγκρίνει τη συμμετοχή στη σύμπραξη για τη μετρολογία κάθε τρίτης χώρας μη συνδεδεμένης με το πρόγραμμα «Ορίζων Ευρώπη», υπό την προϋπόθεση ότι η εν λόγω τρίτη χώρα πληροί τις προϋποθέσεις που αναφέρονται στο άρθρο 1 παράγραφος 3 στοιχεία α) και γ),
                        
                     
                           η)
                        
                        
                           έως τις 31 Δεκεμβρίου 2021, θεσπίζει εναρμονισμένη προσέγγιση, συμπεριλαμβανομένων κριτηρίων και διαδικασιών, με σκοπό την αποτίμηση των συνεισφορών σε είδος που αναφέρονται στο άρθρο 5 παράγραφος 2.
                        
                     Για τον σκοπό της λήψης αποφάσεων σύμφωνα με το στοιχείο δ) του πρώτου εδαφίου της παρούσας παραγράφου, το ετήσιο πρόγραμμα εργασίας μπορεί να περιλαμβάνει κανόνες για την αντιμετώπιση των ex aequo προτάσεων σύμφωνα με το άρθρο 28 παράγραφος 3 του κανονισμού (ΕΕ) 2021/695 και το πρόγραμμα εργασίας «Ορίζων Ευρώπη».
            
            
               4.   Η Επιτροπή συμμετέχει στις συνεδριάσεις της επιτροπής της σύμπραξης για τη μετρολογία με την ιδιότητα του παρατηρητή. Ωστόσο, για την έγκριση του ετήσιου προγράμματος εργασίας από την επιτροπή της σύμπραξης για τη μετρολογία απαιτείται προηγούμενη έγκριση της Επιτροπής. Η επιτροπή της σύμπραξης για τη μετρολογία καλεί την Επιτροπή στις συνεδριάσεις της και παρέχει στην Επιτροπή όλα τα σχετικά έγγραφα. Η Επιτροπή μπορεί να λαμβάνει μέρος στις συζητήσεις στο πλαίσιο της επιτροπής της σύμπραξης για τη μετρολογία. Η ημερήσια διάταξη, ο κατάλογος συμμετεχόντων και οι αποφάσεις των συνεδριάσεων της επιτροπής της σύμπραξης για τη μετρολογία δημοσιοποιούνται εγκαίρως στον δικτυακό τόπο της EURAMET.
            
            
               5.   Η επιτροπή της σύμπραξης για τη μετρολογία εκλέγει τον πρόεδρό της και τον αναπληρωτή πρόεδρό της σύμφωνα με τη στάθμιση των ψήφων που ορίζεται στην παράγραφο 2. Ο πρόεδρος της επιτροπής της σύμπραξης για τη μετρολογία εκπροσωπεί την EURAMET σε ζητήματα που αφορούν τη σύμπραξη για τη μετρολογία.
            
         
         
            Άρθρο 15
            Ομάδα καθοδήγησης
            
               1.   Η Επιτροπή συγκροτεί ομάδα καθοδήγησης. Η Επιτροπή επιδιώκει ισόρροπη γεωγραφική εκπροσώπηση και εκπροσώπηση των φύλων για τα μέλη της, καθώς και ισορροπημένη σύνθεση όσον αφορά τις απαιτούμενες ικανότητες και την εμπειρογνωσία. Η ομάδα καθοδήγησης είναι συμβουλευτικό όργανο της σύμπραξης για τη μετρολογία και παρέχει στη σύμπραξη για τη μετρολογία συμβουλές σχετικά με τις νεοεμφανιζόμενες προτεραιότητες για τη μετρολογική έρευνα σε ευρωπαϊκό επίπεδο και σχετικά με τρόπους για να αυξηθεί ο αντίκτυπος της έρευνάς της στην ευρωπαϊκή βιομηχανία, οικονομία και κοινωνία. Ειδικότερα:
               
                           α)
                        
                        
                           εντοπίζει αναδυόμενες τεχνολογίες, καινοτομίες, αγορές και βιομηχανικές εφαρμογές στις οποίες η μετρολογική έρευνα και καινοτομία θα μπορούσαν να είναι χρήσιμες στο μέλλον,
                        
                     
                           β)
                        
                        
                           εντοπίζει ερευνητικούς τομείς που συμβάλλουν στην ομαλή λειτουργία της εσωτερικής αγοράς και στον στόχο της Ένωσης για επίτευξη κλιματικής ουδετερότητας το αργότερο έως το 2050, συμπεριλαμβανομένης της τήρησης των σχετικών κανονισμών και προτύπων,
                        
                     
                           γ)
                        
                        
                           παρέχει στη σύμπραξη για τη μετρολογία συμβουλές σχετικά με τις προτεραιότητες για τα μελλοντικά προγράμματα εργασίας της.
                        
                     
            
               2.   Η ομάδα καθοδήγησης απαρτίζεται από 15 μέλη:
               
                           α)
                        
                        
                           τέσσερις εκπροσώπους από ευρωπαϊκούς φορείς καθορισμού προτύπων και ρυθμιστικών αρχών που ορίζει η EURAMET,
                        
                     
                           β)
                        
                        
                           τέσσερις εκπροσώπους από διαφορετικές ευρωπαϊκές συμπράξεις που έχουν συσταθεί δυνάμει του κανονισμού (ΕΕ) 2021/695, τους οποίους η Επιτροπή ορίζει με ανοικτό και διαφανή τρόπο, εξασφαλίζοντας πολυμορφία όσον αφορά την εμπειρογνωσία και το υπόβαθρό τους,
                        
                     
                           γ)
                        
                        
                           τέσσερις εκπροσώπους από την ευρωπαϊκή επιστημονική κοινότητα, οι οποίοι διορίζονται από την Επιτροπή κατόπιν ανοικτής και διαφανούς διαδικασίας, βάσει πρόσκλησης εκδήλωσης ενδιαφέροντος, επιδιώκοντας ισόρροπη γεωγραφική εκπροσώπηση και εκπροσώπηση των φύλων, καλύπτοντας τις απαιτούμενες ικανότητες και την εμπειρογνωσία όσον αφορά τους σχετικούς τεχνικούς τομείς και με στόχο τη διατύπωση ανεξάρτητων επιστημονικών συστάσεων,
                        
                     
                           δ)
                        
                        
                           τον πρόεδρο της EURAMET,
                        
                     
                           ε)
                        
                        
                           έναν εκπρόσωπο που ορίζεται από την Επιτροπή και
                        
                     
                           στ)
                        
                        
                           έναν εκπρόσωπο από εθνικό υπουργείο που δεν είναι μέλος του προσωπικού εθνικού ινστιτούτου μετρολογίας το οποίο εκπροσωπείται στην EURAMET και που ορίζεται από την επιτροπή της σύμπραξης για τη μετρολογία.
                        
                     
            
               3.   Η ομάδα καθοδήγησης παρέχει ανεξάρτητες συμβουλές για τις επιστημονικές προτεραιότητες και άλλα σχετικά ζητήματα που πρέπει να εξεταστούν στο ετήσιο πρόγραμμα εργασίας της σύμπραξης για τη μετρολογία, καθώς και για ειδικά ζητήματα, όπως ζητείται από την επιτροπή της σύμπραξης για τη μετρολογία, και παρακολουθεί τα επιστημονικά επιτεύγματα σε συναφείς τομείς.
            
            
               4.   Τουλάχιστον το 50 % των μελών που αναφέρονται στα στοιχεία α) και β) της παραγράφου 2 του παρόντος άρθρου εναλλάσσονται εκ περιτροπής το αργότερο μετά την ενδιάμεση αξιολόγηση που αναφέρεται στο άρθρο 18 παράγραφος 1.
            
            
               5.   Η προεδρία της ομάδας καθοδήγησης ασκείται από κοινού από τους εκπροσώπους που αναφέρονται στην παράγραφο 2 στοιχείο ε).
            
            
               6.   Όλες οι συστάσεις της ομάδας καθοδήγησης δημοσιοποιούνται.
            
         
         
            Άρθρο 16
            Γραμματεία της EURAMET
            
               1.   Η γραμματεία της EURAMET, η οποία παρέχει γενική διοικητική υποστήριξη στην EURAMET, τηρεί χωριστούς λογιστικούς και τραπεζικούς λογαριασμούς για τη σύμπραξη για τη μετρολογία.
            
            
               2.   Συγκροτείται μονάδα υποστήριξης της διαχείρισης ως μέρος της γραμματείας της EURAMET και είναι υπεύθυνη για την εφαρμογή και την καθημερινή διαχείριση της σύμπραξης για τη μετρολογία.
            
            
               3.   Η γραμματεία παρέχει υποστήριξη στα συμμετέχοντα κράτη για την εφαρμογή των κριτηρίων και των διαδικασιών της εναρμονισμένης προσέγγισης που αναφέρεται στο άρθρο 5 παράγραφος 5.
            
         
         
            Άρθρο 17
            Κοινοποίηση πληροφοριών
            
               1.   Η EURAMET, κατόπιν αιτήματος της Επιτροπής, υποβάλλει στην Επιτροπή οποιεσδήποτε πληροφορίες είναι απαραίτητες για την κατάρτιση των αξιολογήσεων που αναφέρονται στο άρθρο 18.
            
            
               2.   Τα συμμετέχοντα κράτη υποβάλλουν στην Επιτροπή, μέσω της EURAMET, κάθε πληροφορία που ζητείται από το Ευρωπαϊκό Κοινοβούλιο, το Συμβούλιο ή το Ελεγκτικό Συνέδριο σχετικά με την οικονομική διαχείριση της σύμπραξης για τη μετρολογία.
            
            
               3.   Στις αξιολογήσεις που αναφέρονται στο άρθρο 18 η Επιτροπή περιλαμβάνει τις πληροφορίες που προβλέπονται στην παράγραφο 2 του παρόντος άρθρου.
            
         
         
            Άρθρο 18
            Αξιολογήσεις
            
               1.   Η Επιτροπή διενεργεί ενδιάμεση αξιολόγηση και τελική αξιολόγηση της σύμπραξης για τη μετρολογία στο πλαίσιο των αξιολογήσεων του προγράμματος «Ορίζων Ευρώπη», σύμφωνα με το άρθρο 52 του κανονισμού (ΕΕ) 2021/695, με τη συνδρομή εξωτερικών ανεξάρτητων εμπειρογνωμόνων που επιλέγονται βάσει ανοικτής και διαφανούς διαδικασίας.
            
            
               2.   Οι ενδιάμεσες και τελικές αξιολογήσεις εξετάζουν τον τρόπο με τον οποίο η σύμπραξη για τη μετρολογία εκπληρώνει την αποστολή και τους στόχους της, καλύπτουν όλες τις δραστηριότητές της και αξιολογούν την ευρωπαϊκή προστιθέμενη αξία της, την αποτελεσματικότητα, την αποδοτικότητα, συμπεριλαμβανομένου του ανοικτού χαρακτήρα και της διαφάνειάς της, τη συνάφεια των δραστηριοτήτων που αναλαμβάνονται, μεταξύ άλλων στη βιομηχανία και από ΜΜΕ, καθώς και τη συνέπεια και τη συμπληρωματικότητά τους με σχετικές περιφερειακές, εθνικές και ενωσιακές πολιτικές, συμπεριλαμβανομένων συνεργειών με άλλα μέρη του προγράμματος «Ορίζων Ευρώπη», όπως άλλες συμπράξεις, αποστολές, ομάδες ή θεματικά ή ειδικά προγράμματα. Οι αξιολογήσεις λαμβάνουν υπόψη τις απόψεις των συμφεροντούχων, τόσο σε ευρωπαϊκό όσο και σε εθνικό επίπεδο, και περιλαμβάνουν επίσης, κατά περίπτωση, εκτίμηση των μακροπρόθεσμων επιστημονικών, κοινωνικών, οικονομικών, περιβαλλοντικών και τεχνολογικών επιπτώσεων των προηγούμενων πρωτοβουλιών, καθώς και αξιολόγηση της συμμετοχής των εξωτερικών εταίρων. Οι αξιολογήσεις περιλαμβάνουν επίσης, κατά περίπτωση, αξιολόγηση του πλέον αποτελεσματικού τρόπου παρέμβασης πολιτικής για οποιαδήποτε μελλοντική δράση, καθώς και της συνάφειας και της συνοχής κάθε πιθανής ανανέωσης της σύμπραξης για τη μετρολογία, δεδομένων των γενικών προτεραιοτήτων πολιτικής και του τοπίου στήριξης της έρευνας και της καινοτομίας, συμπεριλαμβανομένης της θέσης της έναντι άλλων πρωτοβουλιών που υποστηρίζονται μέσω του προγράμματος «Ορίζων Ευρώπη». Όταν διενεργεί τις εν λόγω αξιολογήσεις, η Επιτροπή εξετάζει πλήρως τον διοικητικό αντίκτυπο στη σύμπραξη για τη μετρολογία και καταβάλλει κάθε δυνατή προσπάθεια ώστε να μειωθεί ο διοικητικός φόρτος και να διασφαλιστεί ότι η διαδικασία αξιολόγησης παραμένει απλή και πλήρως διαφανής.
            
            
               3.   Η Επιτροπή δημοσιεύει και διαδίδει τα αποτελέσματα και τα συμπεράσματα των αξιολογήσεων που διενεργούνται βάσει του παρόντος άρθρου.
            
         
         
            Άρθρο 19
            Πρόσβαση σε αποτελέσματα και πληροφορίες σχετικά με προτάσεις
            
               1.   Η EURAMET παρέχει στην Επιτροπή πρόσβαση σε όλες τις πληροφορίες που αφορούν τις έμμεσες δράσεις που χρηματοδοτεί. Στις πληροφορίες αυτές περιλαμβάνονται τα αποτελέσματα των δικαιούχων που συμμετέχουν σε έμμεσες δράσεις της σύμπραξης για τη μετρολογία ή οποιεσδήποτε άλλες πληροφορίες που θεωρούνται αναγκαίες για την ανάπτυξη, την εφαρμογή, την παρακολούθηση και την αξιολόγηση πολιτικών ή προγραμμάτων της Ένωσης. Τα εν λόγω δικαιώματα πρόσβασης περιορίζονται σε μη εμπορική και μη ανταγωνιστική χρήση και συμμορφώνονται με τους ισχύοντες κανόνες εμπιστευτικότητας.
            
            
               2.   Η EURAMET εισάγει πληροφορίες για τις χρηματοδοτούμενες προτάσεις της σύμπραξης για τη μετρολογία στη βάση δεδομένων που έχει συσταθεί σύμφωνα με το άρθρο 50 του κανονισμού (ΕΕ) 2021/695.
            
            
               3.   Για τους σκοπούς της ανάπτυξης, της εφαρμογής, της παρακολούθησης και της αξιολόγησης πολιτικών ή προγραμμάτων της Ένωσης, η EURAMET παρέχει στην Επιτροπή τις πληροφορίες που περιλαμβάνονται στις υποβληθείσες προτάσεις.
            
         
         
            Άρθρο 20
            Εμπιστευτικότητα
            Με την επιφύλαξη του άρθρου 17, η EURAMET διασφαλίζει την προστασία των εμπιστευτικών πληροφοριών οι οποίες, εάν κοινολογούνταν πέραν των θεσμικών και λοιπών οργάνων ή οργανισμών της Ένωσης, θα μπορούσαν να βλάψουν τα συμφέροντα των μελών της EURAMET ή των συμμετεχόντων στις δραστηριότητες της σύμπραξης για τη μετρολογία. Εμπιστευτικές πληροφορίες αυτού του είδους περιλαμβάνουν, μεταξύ άλλων, προσωπικές, εμπορικές, ευαίσθητες μη διαβαθμισμένες και διαβαθμισμένες πληροφορίες.
         
         
            Άρθρο 21
            Σύγκρουση συμφερόντων
            
               1.   Η EURAMET, τα όργανα και το προσωπικό της, καθώς και τα όργανα της σύμπραξης για τη μετρολογία, λαμβάνουν τα κατάλληλα μέτρα για την πρόληψη τυχόν συγκρούσεων συμφερόντων κατά την εκτέλεση των δραστηριοτήτων τους και διασφαλίζουν ότι τα πρόσωπα που αντιμετωπίζουν σύγκρουση συμφερόντων δεν αποφασίζουν και δεν παρέχουν συμβουλές ούτε συνδρομή στο συγκεκριμένο ζήτημα το οποίο επηρεάζεται από την εν λόγω σύγκρουση συμφερόντων.
            
            
               2.   Η EURAMET θεσπίζει κανόνες για την πρόληψη, την αποφυγή και τη διαχείριση συγκρούσεων συμφερόντων σε σχέση με το προσωπικό της EURAMET, τα μέλη και άλλα πρόσωπα που υπηρετούν στην επιτροπή της σύμπραξης για τη μετρολογία και στα λοιπά όργανα ή ομάδες της EURAMET και της σύμπραξης για τη μετρολογία, σύμφωνα με το άρθρο 61 του κανονισμού (ΕΕ, Ευρατόμ) 2018/1046.
            
            
               3.   Η EURAMET καταρτίζει κώδικα δεοντολογίας για τα μέλη της επιτροπής της σύμπραξης για τη μετρολογία, εξετάζοντας το ζήτημα της δημοσιοποίησης των δηλώσεων επαγγελματικών δραστηριοτήτων, οικονομικών συμφερόντων και σύγκρουσης συμφερόντων σύμφωνα με τους κανόνες προστασίας δεδομένων.
            
         
         
            Άρθρο 22
            Έναρξη ισχύος
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Άρθρο 23
            Παραλήπτες
            Η παρούσα απόφαση απευθύνεται στα κράτη μέλη.
         
         
            Στρασβούργο, 24 Νοεμβρίου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D.M. SASSOLI
            
            
               
                  Για το Συμβούλιο
               
               
                  Ο Πρόεδρος
               
               A. LOGAR
            
         
         
            (1)  ΕΕ C 341 της 24.8.2021, σ. 34.
         
            (2)  Θέση του Ευρωπαϊκού Κοινοβουλίου της 11ης Νοεμβρίου 2021 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 18ης Νοεμβρίου 2021.
         
            (3)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
         
            (4)  ΕΕ L 282 της 19.10.2016, σ. 4.
         
            (5)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
         
            (6)  Απόφαση αριθ. 555/2014/ΕE του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη συμμετοχή της Ένωσης σε ευρωπαϊκό πρόγραμμα μετρολογίας για την καινοτομία και την έρευνα (ΕΠΜΚΕ) που έχουν αναλάβει από κοινού διάφορα κράτη μέλη (ΕΕ L 169 της 7.6.2014, σ. 27).
         
            (7)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (8)  Κανονισμός (ΕΕ, Ευρατόμ) 2020/2093 του Συμβουλίου, της 17ης Δεκεμβρίου 2020, για τον καθορισμό του πολυετούς δημοσιονομικού πλαισίου για τα έτη 2021 έως 2027 (ΕΕ L 433 I της 22.12.2020, σ. 11).
         
            (9)  Απόφαση (ΕΕ) 2021/764 του Συμβουλίου, της 10ης Μαΐου 2021, για τη θέσπιση του ειδικού προγράμματος υλοποίησης του προγράμματος-πλαισίου έρευνας και καινοτομίας «Ορίζων Ευρώπη» και την κατάργηση της απόφασης 2013/743/ΕΕ (ΕΕ L 167 I της 12.5.2021, σ. 1).
         
            (10)  Κανονισμός (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΕΕ L 231 της 30.6.2021, σ. 159).
         
            (11)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (12)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
         
            (13)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).